Ontvoerde Oudshoorn-baba opgespoor; 15-jarige vas | Maroela Media
'n 15-jarige meisie is Dinsdag in hegtenis geneem nadat sy glo 'n drie weke oue baba in Oudtshoorn, Wes-Kaap, ontvoer het.
Maroela Media het Maandag berig die baba het verlede week Donderdag vermis geraak voor die dorp se Spar terwyl sy in 'n tienermeisie se sorg was. Die ma het die vreemde meisie gevra om toesig te hou oor haar baba asook haar 14-jarige susterskind, 'n seun, terwyl sy by 'n bank wou geld trek. Met haar terugkeer was die vreemde meisie weg met die baba. Volgens die seun het die vreemde meisie hom gestuur om 'n geheuestokkie van R10 te gaan koop terwyl die ma in die bank was.
Kaptein Malcolm Pojie, 'n woordvoerder van die polisie, sê die baba en die tienermeisie is Dinsdag in Ladysmith opgespoor nadat die polisie 'n wenk van die publiek opgevolg het.
"Die meisie is in hegtenis geneem en moet Woensdag in die Oudtshoorn-landdroshof verskyn op 'n aanklag van ontvoering. Die babatjie is ongedeerd en gaan tydelik in 'n plek van veiligheid opgeneem word terwyl die departement van welsyn die voorval ondersoek."